recursal/SuperWikiNEXT-32B huggingface dataset:
**Naale laht** (myös *Naelelaht, Naelalaht*) on Virossa Saarenmaalla Tagamõisan niemimaalla sijaitseva järvi.

Maantietoa
----------

Järven pinta-ala on 44 hehtaaria ja se on 1,4 kilometriä pitkä ja 500 metriä leveä. Saaria on vain kaksi, joista suuremman saaren pinta-ala on 0,06 ha. Vedenpinnan korkeus on keskimäärin 2,0 m mpy. Järven valuma-alueen laajuus on 2,1  km² eikä siihen laske pitkiä ojia.

Järvi on luodattu ja sen keskisyvyys on 0,5 metriä ja suurin syvyys 1,5 metriä. Järven laskennalliseksi tilavuudeksi voidaan määrittää 0,00022 kuutiokilometriä eli 0,22 miljoonaa m³. Järven rantaviivan pituus on 5,5 kilometriä ja järven rannat ovat autiot. Lähin maatila sijaitsee puolen kilometrin päässä.

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 8) mukaan rannikkojärvi, joka on vielä yhteydessä mereen (vir. *rannikujärv (mereveega ajutiselt ühenduses olev veekogu)*).

Järvi luokitellaan limnologisesti halotrofiseksi järveksi, jos sen suolapitoisuus on kohonnutta (vir. *halotroofne tai soolatoiteline*, HA). Tällaisia järviä ovat Virossa ne, joilla on matala yhteys mereen.

Kansanpuisto
------------

Järvi kuuluu Vilsandin kansallispuistoon, joka on Viron varhaisimpia suojelualueita.

Lähteet
-------

1. 1 2 3 4 5 6  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 23.8.2017). (viroksi) (Arkistoitu – Internet Archive)
2. 1 2 3 4  Keskkonnaregister: Naale laht (vee2069600) *Keskonnainfo*. Tallinna, Viro:  Keskkonnaministeerium. Viitattu 23.8.2017. (viroksi)
3. ↑  Laskettu kertomalla järven pinta-ala sen keskisyvyydellä. Tämä ei ole viranomaisten määrittämä arvo!
**Negan** on kuvitteellinen hahmo, joka esiintyy Robert Kirkmanin luomassa The Walking Dead -sarjakuvassa ja -televisiosarjassa. Negan teki ensiesiintymisen sarjakuvassa numerossa 100 ja TV-sarjassa kuudennen kauden viimeisessä jaksossa "Last Day on Earth". Hahmon ovat luoneet Robert Kirkman ja Charlie Adlard.

Negan on saavuttanut suuren suosion niin kriitikoiden kuin fanien keskuudessa, ja hänet tunnetaan erityisesti värikkäästä kielenkäytöstään sekä mustasta huumorintajustaan.

Sarjakuva
---------

Neganin taustaa ennen epidemiaa paljastetaan sarjakuvaspesiaalissa *Here's Negan*. Negan on ammatiltaan liikunnanopettaja, mutta myi samalla käytettyjä autoja. Neganilla oli vaimo nimeltään Lucille, joka kuoli epidemian alkuvaiheessa syöpään. Negan matkaa eri ihmisten parissa, kuitenkin heihin kyllästyen, koska he ovat heikkoja. Pian Negan löytää Dwightin, miehen joka ohjaa hänet leiriinsä. Negan ottaa pian leirin ihmiset haltuunsa, ja yhdessä he etenevät pitkälle uudessa maailmassa. Dwight kuitenkaan ei perusta Neganista. Pian ryhmä tapaa toisen, samankokoisen ryhmän, jonka johtaja kertoo Neganille, että tämä voi hyväksikäyttää erästä naista ryhmästään. Negan pillastuu ja tappaa miehen pesäpallomailallaan. Negan käärii pesäpallomailan piikkilankaan ja julistaa ryhmänsä olevan "Pelastajat".

Negan esiintyi Rickin ryhmälle ensimmäistä kertaa sarjakuvassa numero 100. Negan ei pidä siitä, että hänen miehiään tapettiin ja alkaa kertoa Rickille, kuinka uudessa maassa pitää toimia. Puheen aikana Negan kertoo, että alexandrialaisten täytyy luovuttaa osa tavaroistansa heille. Negan ei kuitenkaan päästä ryhmäläisiä helpolla, vaan päättää tappaa rangaistukseksi Glennin ja Abrahamin pesäpallomailallaan Lucillella. 

Rick päätyy sotaan Neganin kanssa ja lopulta saa miehen vangittua. Kahden vuoden kuluttua kahden johtajan välit alkavat pikkuhiljaa lämmetä, ja Negan päätyy jopa pyytämään anteeksi sekä Rickiltä että Maggieltä tekojaan, eritoten Glennin surmaa. Negan karkotetaan Alexandriasta.
**Naamioiden talo** on nimitys, jota käytetään eräästä antiikin aikaisesta yksityistalosta Deloksen saarella Kreikassa. Sen rauniot ovat osa Deloksen arkeologista aluetta, joka on Unescon maailmanperintökohde. Tarkemmin kohde on osa Deloksen niin kutsuttua Teatterikorttelia.

Naamioiden talon rauniot.
Naamioiden talon lattiamosaiikkeja: Dionysos ratsastaa leopardilla.
Naamioiden talo rakennettiin hellenistisellä kaudella noin vuonna 120–80 eaa. Se sijaitsee Deloksen teatterin kaakkoispuolella ja se on yksi Deloksen lukuisista hellenistisistä rikkaasti koristelluista yksityistaloista. Rakennus on mahdollisesti toiminut Deloksella vierailevien näyttelijöiden majoitustilana. Naamioiden talon lähellä sijaitsee teatterin lisäksi myös muun muassa niin kutsuttu Delfiinien talo.

Talossa on pylväikköpihoja ja lukuisia huoneita. Julkisivussa on todennäköisesti ollut pylväikkö. Huoneiden lattiat on koristeltu lattiamosaiikein, jotka esittävät Dionysokseen ja kreikkalaiseen teatteriin liittyviä aiheita. Tunnetuimmissa mosaiikeissa on kuvattu leopardilla ratsastava Dionysos sekä kymmenen teatterinaamiota, joista rakennus on saanut nimensä. Talon seinät oli maalattu niin, että ne muistuttaisivat marmoria.

Lähteet
-------

1. 1 2 3  Delos, House of the Masks *Perseus*. Viitattu 24.10.2016.
2. 1 2  Stillwell, Richard & MacDonald, William L. & McAllister, Marian Holland (toim.): "Delos, Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Naamioiden talo** Wikimedia Commonsissa
Sveitsi kartta, Mittelland keltaisella.
**Mittelland** eli *Sveitsin Mittelland* (saks. *Mittelland*, ransk. *Plateau suisse*, ital. *Altipiano svizzero*) on tasankoalue Sveitsissä Juravuorten ja Alppien välissä. Se ulottuu Genevejärveltä Bodenjärvelle. Tasangon keskimääräinen korkeus merenpinnasta on 580 m. Se kattaa noin 30 % maan pinta-alasta, mutta sillä asuu kaksi kolmasosaa maan väestöstä. Väestöntiheys (noin 450 henkeä / km2) on Euroopan suurimpia.

Suurin osa Sveitsin isoista kaupungeista on Mittellandin alueella, muun muassa Geneve, Lausanne, Biel/Bienne, Bern, Olten, Aarau, Baden (Sveitsi), Zürich, Winterthur ja St. Gallen. Tasanko on myös perinteinen Sveitsin maatalouden keskus. Kaupunkien laajeneminen syö kuitenkin viljelymaata kiihtyvällä tahdilla.

Mittellandissa on talvisin kylmää, usein sumuista ja varsin lumista. Kesällä on lämmintä mutta melko sateista.

Lähteet
-------

* Lüthi, Christian: Das Historische Lexikon der Schweiz (HLS) (Sveitsin historiallinen tietosanakirja, artikkeli nro D8566, Mittelland (Region)) Bern:  Stiftung HLS. Viitattu 21.4.2012. (saksaksi), (ranskaksi), (italiaksi)

### Viitteet

1. ↑  Hakulinen, Kerkko ja Paikkala, Sirkka: *Pariisista Papukaijannokkaan*, s. 129. Suomenkieliset ulkomaiden paikannimet ja niiden vieraskieliset vastineet. Helsinki: Kotimaisten kielten keskus (Kotus), 2013. ISBN 978-952-5446-80-7. (suomeksi)
2. 1 2  The Swiss Plateau *swissworld.org*.
3. ↑  Darwin Porter, Danforth Prince: *Frommer's Switzerland*, s. 49-50. John Wiley & Sons, 2012. ISBN 9781118239162.
4. ↑  Switzerland *BBC Weather Country Guides*. BBC.  Arkistoitu 1.4.2012. Viitattu 31.3.2012. (englanniksi)

Aiheesta muualla
----------------

* Kuvia tai muita tiedostoja aiheesta **Mittelland** Wikimedia Commonsissa
Olga Korbut azerbaidžanilaisessa postimerkissä.

**Olga Valentinovna Korbut** (ven. Ольга Валентиновна Корбут, valkoven. Вольга Валянцінаўна Корбут, *Volha Valjantsinauna Korbut*, s. 16. toukokuuta 1955 Grodno) on neuvostoliittolainen voimistelija. Korbut on kansallisuudeltaan valkovenäläinen. Hän kilpaili kesäolympialaisissa 1972 ja 1976 ja voitti yhteensä neljä kultaista ja kaksi hopeista mitalia. 

11-vuotiaana Korbut liittyi Valko-Venäjän urheilukouluun, jota johti valmentaja Renald Knysh. Korbutin ensimmäinen valmentaja oli Jelena Voltšetskaja, joka oli kilpaillut 1964 olympialaisissa. Vuotta myöhemmin Korbut siirtyi Knyshin valmennettavaksi. Knyshin valmennuksessa Korbut oppi tekemään takaperinvoltin puomilla. 

Ensimmäisissä Neuvostoliiton mestaruuskilpailuissaan vuonna 1969 Korbut sijoittui viidenneksi, mutta jo seuraavana vuonna hän voitti kultaa puomilla. Sairastelujen ja loukkaantumisen takia Korbut joutui jäämään pois monista kilpailuista ennen vuoden 1972 Münchenin olympialaisia, joissa hän voitti kolme kultamitalia (puomilta, permannolta ja joukkuekilpailusta) sekä lisäksi hopeaa eritasonojapuilta. Vuonna 1974 Korbut osallistui maailmanmestaruuskisoihin, joista hän voitti viisi mitalia: kaksi kultaista ja kolme hopeaa. Vuoden 1976 olympialaisissa Montrealissa Korbut voitti vielä kultaa joukkuekilpailussa ja hopeaa puomilla, kun suurimman osan kirkkaimmista mitaleista vei sirovartaloisten tyttöjen aikakautta Korbutin jälkeen jatkanut Romanian Nadia Comăneci. 

Vuonna 1977 Korbut valmistui Grodnon kasvatusopillisesta instituutista ja lopetti urheilu-uransa. Hän meni naimisiin valkovenäläisen kansanmusiikkiyhtyeen Pesnjaryn jäsenen Leonid Bortkevitšin kanssa, ja he saivat Richard-nimisen pojan vuonna 1979.

Korbutin katsotaan aloittaneen sirovartaloisten nuorten naishuippuvoimistelijoiden aikakauden. Ennen 1972 olympiakisoja naistelinevoimistelijat olivat aikuisia naisia, kuten Larissa Latynina, joka jatkoi loisteliasta uraansa vielä lapsen synnyttämisen jälkeenkin.

Vuodesta 2004 lähtien Korbut on asunut Yhdysvalloissa, jossa hänellä on ollut ongelmia viranomaisten kanssa. Korbut on tuomittu myymälävarkaudesta, ja hänen poikansa on sekaantunut dollarien väärentämiseen. Erottuaan Bortkevitšista 1990-luvun lopulla on Korbut mennyt uusiin naimisiin Alex Voinichin kanssa.

Lähteet
-------

1. ↑  Wallechinsky, David: *The Complete Book of the Olympics*, s. 343–345, 349. Penguin Books Ltd, 1988. ISBN 0-14-010771-1. (englanniksi)
2. ↑  Wallechinsky, David: *The Complete Book of the Olympics*, s. 345, 349. Penguin Books Ltd, 1988. ISBN 0-14-010771-1. (englanniksi)

Aiheesta muualla
----------------

* Olga Korbut Kansainvälinen olympiakomitea.  (englanniksi)
* Olga Korbut nojapuilla (video).

  


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* SNAC

 |

 |
**Kairon sopimus** oli 27. syyskuuta 1970 Jordanian sisällissodan lopettamiseksi solmittu sopimus. 27. syyskuuta solmittiin rauhansopimus Kairossa Jordanian kuningas Husseinin ja Palestiinan vapautusjärjestön johtajan Jasser Arafatin välille.

Nasserin johtama Egypti ja monet muuta arabimaat halusivat säilyttää arabien yhtenäisyyden ja sen takia tukivat sopimuksen tekoa. Sopimuksen solmimisen takia PFLP vapautti kaappaamiensa lentokoneiden matkustajat. Sopimus syntyi Egyptin presidentti Gamal Abdel Nasserin aloitteesta. Nasser itse kuoli sydänkohtaukseen seuraavana päivänä. Hajaannus arabimaailmassa olisi merkinnyt Nasserille uutta suurta takaiskua.

Kairon arabivaltioiden kokoukseen osallistui yhdeksän arabivaltiota. Joukossa oli muun muassa Sudanin presidentti Jaafar Nimeiry, joka oli ollut mukana välitysprosessia valmisteltaessa sekä Saudi-Arabian kuningas Faisal, Kuwaitin emiiri Sabah III Al-Salim Al-Sabah, Libyan johtaja Muammar Gaddafi, Libanonin presidentti Suleiman Franjeh, Tunisian pääministeri Bahi Ladgham sekä Pohjois-Jemenin edustaja Ahmed al-Shami.

Nasser oli vedonnut tulitaukoon Jordanian ja PLO:n välille. Neljätoistakohtaisessa sopimuksessa määrättiin sotilaalliset operaatiot lopettavaksi ja sotavankien vapautus sekä joukkojen vetäminen normaaleihin tukikohtiinsa. Sopimuksessa määriteltiin myös aselevon valvontakomission valtuudet ja velvoitteet.

Kuningas Hussein nimitti 26. syyskuuta Jordaniaan uuden hallituksen, jonka pääministeriksi tuli palestiinalainen Ahmed Toukan, mutta hallituksessa istuvien sotilashenkilöiden läsnäolo ei vedonnut vastapuoleen ja 70-vuotiaalla Toukanilla ei ollut palestiinalaisten täyttä tukea. Jordanian kuningas ja Palestiinan vapautusjärjestön johtaja Jasser Arafat allekirjoittivat 13. marraskuuta Ammanissa sopimuksen, jonka laatijana oli tunisialainen diplomaatti Bahi Ladgham.

Lähteet
-------

1. 1 2  Vuoden uutistapahtumat kuvina 1970. Aseleposopimus, s. 188. KG Bertmark Kustannus Oy.
2. ↑  Jordan's King Hussein and Al Fatah guerrilla leader Yasser Arafat meet in Cairo with ten Arab chiefs of state and sign agreement SA History
3. ↑  Hijacked: Timeline: Conflict in the Middle East, 1947-2000 PBS.  Arkistoitu 7.6.2015. Viitattu 12.2.2013 (englanniksi). **Arkistolinkki**
4. ↑  Vuoden uutistapahtumat kuvina 1970. Aseleposopimus, s. 188. Interkustannus Oy.
5. 1 2  Vuosikirja 70. Osapuolet sovintoon, s. 205. KG Bertmark Kustannus Oy.
6. ↑  Vuosikirja 70. Rauhansopimus Ammanissa, s. 237. KG Bertmark Kustannus Oy.
**Olga Vladimirovna Podtšufarova** (ven. Ольга Владимировна Подчуфарова, s. 5. elokuuta 1992 Moskova) on venäläinen uransa lopettanut ampumahiihtäjä. Hän edusti seuratasolla Junost Moskovaa.

Podtšufarova osallistui Sotšin talviolympialaisissa 2014 normaalimatkalle ollen 49:s. Kontiolahden MM-kilpailuissa 2015 Podtšufarovan paras sijoitus oli takaa-ajon 27:s. Hochfilzenin MM-kilpailuissa 2017 hän hiihti avausosuuden pronssia saaneessa Venäjän sekaviestijoukkueessa. Nuorten MM-kilpailuista hänellä on yksi kulta, yksi hopea ja yksi pronssi.

Podtšufarova debytoi maailmancupissa maaliskuussa 2013 ollen Sotšin pikamatkalla 58:s. Ensimmäiset pisteensä hän saavutti samassa kuussa Hanty-Mansijskissa ollen pikamatkalla 30:s. Kymmenen parhaan joukkoon Podtšufarova sijoittui ensimmäisen kerran joulukuussa 2014 oltuaan neljäs Hochfilzenin pikamatkalla ja takaa-ajossa. Ensimmäisen palkintosijansa hän saavutti oltuaan kolmas Pokljukan yhteislähtökilpailussa joulukuussa 2015. Ensimmäisen voiton Podtšufarova saavutti Anterselvan pikamatkalla tammikuussa 2016.

Podtšufarova lopetti uransa ampumahiihtäjänä keväällä 2018.

Lähteet
-------

1. 1 2 3 4  Olga Podchufarova *IBU Datacenter*. International Biathlon Union. Viitattu 9.2.2017. (englanniksi)
2. ↑   (Arkistoitu – Internet Archive)
3. ↑  Parkkinen, Jaakko: Kaksi ohilaukausta pudotti Mäkäräisen kärjestä - maailmancupiin uusi voittaja *Yle Urheilu*.  21.1.2016. Viitattu 24.1.2016.
4. ↑  Yllättävä veto - ampumahiihdon MM-mitalisti iski sukset naulaan 25-vuotiaana | SuomiUrheilu *SuomiUrheilu*.  2.5.2018. Viitattu 2.5.2018.
**Peurasuo** on Oulussa sijaitseva myöhäiskivikautinen löydös.

Sijainti ja ajoitus
-------------------

Peurasuolta löydetyt kaapimet muistuttivat kuvan kaltaisia työkaluja
Peurasuon asutus muistutti paljon kuvan kaltaista kotaa 
Oulun Lapinkankaalta Peurasuon alueelta on löydetty Oulun yliopiston kaivauksissa vuonna 1997 kivikautista asutusta ja esineistöä. Alue sijaitsee Metelimäestä noin 1 km pohjoiseen. Löydös ajoittuu noin vuoteen 2050 eaa. joka lasketaan ajanjaksoltaan myöhäisneoliittiseksi kivikaudeksi. Mittausten mukaan alueella sijaitsi tuolloin merenranta.

Kuvaus löydöksestä
------------------

Kaivauksissa löytynyt esineistö koostui pääasiassa kiviveitsistä ja kaapimista. Alueelta löytyi myös siimanpaino, joka viittaa kalastukseen. Asuinrakennuksista löytyi painanteita sekä tulisijoissa käytettyjä palaneita kiviä. Asuinpainanteen mitaksi laskettiin 11 x 24 metriä. Tutkimuksessa päädyttiin oletukseen, että asumukset muistuttivat metsäsaamelaisten hirsikotaa. Katteena on todennäköisesti käytetty koivun tuohta ja eristekerroksena turvetta. Kyseiset kaivauksissa löytyneet materiaalit voivat liittyä myös lattian eristykseen. Eläinten nahkojen käytöstä katteena ei löytynyt viitteitä. Kaivauksessa löydettiin myös ihmisten ravintona käytettyjä eläinten luujäännöksiä.

Katso myös
----------

* Kivikausi Suomessa

Lähteet
-------

1. ↑   Meteli, tutkimusraportti s. 19-"22" Oulun Yliopisto.  (suomeksi)
2. ↑   Meteli, tutkimusraportti s. 6 Oulun Yliopisto.  (suomeksi)
3. ↑   Meteli, tutkimusraportti Oulun Yliopisto.  (suomeksi)
*Tämä artikkeli käsittelee tuomioistuinlaitoksessa toimivia viskaaleja. Muita merkityksiä on täsmennyssivulla Viskaali.*
**Viskaali** (< ruots. *fiskal* < lat. *fiscalis* = [valtion]rahasto) on hovioikeuden esittelijän entinen virkanimitys. Tuomioistuinlain tultua voimaan hovioikeuden viskaalin nimike muuttui hovioikeuden esittelijäksi.

Käräjäoikeuden viskaali eli **käräjäviskaali** on käräjäoikeuden lainoppinut jäsen, jonka ratkaisuoikeudet ovat samat kuin notaarilla. Yleensä käräjäviskaalit ovat tuomioistuinharjoittelunsa suorittaneita lakimiehiä, jotka pyrkivät tuomarinuralle. Käräjäviskaali voi toimia oikeuden puheenjohtajana yksinkertaisissa siviili- ja hakemusasioissa sekä muissa kuin vakavissa ja vaikeissa rikosasioissa.

Lähteet
-------

1. ↑  Otavan Iso tietosanakirja, osa 10, palsta 3. Helsinki: Otava 1966
2. ↑  Tuomioistuinlaki (25.8.2016/673) *Finlex*. Edita.
3. ↑  Käräjäoikeuslaki (28.6.1993/581) (Käräjäviskaaleista on säädetty lain pykälissä 3a, 3b, 4a ja 5) *Finlex*.  (10.6.2011/608). Edita. Viitattu 26.10.2014.
**Monnanjärvi**  on lampimainen järvi, joka sijaitsee Satakunnassa Rauman Monnan alueella. Järven lähellä tien vieressä sijaitsee järvi, jota kutsutaan Monnanlammeksi *lähde?*.

Maantietoa
----------

Järvi on 250 metriä pitkä ja 90 metriä leveä. Se on rannoiltaan soistunut ja autio. Lähellä sijaitsee entinen maatila, jonka rakennuksia ja niittyjä sijaitsee lähistöllä. Järvelle ei johda tietä.

Vesistösuhteita
---------------

Järvi sijaitsee Raumanjoen–Pitkäjärven vesistössä (83.016). Monnanjärveen ei laske ojia ja sen oma laskuoja on suoraksi kaivettu johto-oja, joka Koulujärven ja Bengtströmminlammen läpi virrattuaan laskee Raumanjokeen. Vesistöalue laskee Raumanjokea ja sittemmin Rauman Kanalia pitkin Selkämereen Rauman saaristossa.

Luonnonhistoriaa
----------------

Järven allas muodosti joskus jääkauden jälkeen pienen lahden, jonka suu alkoi maankohoamisen vuoksi kuroutua umpeen litorinamerestä. Tämä aiheutti järven suolapitoisuuden alenemisen ja esimerkiksi levien lajisto vaihtui makeavetisille järville tyypilliseksi. Lajiston muuttumisen alkuhetki on ajoitettu pohjasedimenttien kairauksella noin 440–320 eaa. ja täysin makeavetiseksi järvi oli muuttunut kairauksien perusteella 260–160 eaa. Sitä välivaihetta, jolloin järvessä on laimeaa murtovettä, kutsutaan kluuvifladaksi. Järvialtaan kynnys, joka erotti lopulta järven merestä, sijaitsi 14,0 metriä nykyisen merenpinnan yläpuolella.

Lähteet
-------

1. 1 2 3 4 5 6 7  Monnanjärvi (sijainti maastokartalla) *Karttapaikka*. Helsinki:  Maanmittauslaitos. Viitattu 4.3.2020.
2. 1 2 3  Monnanjärvi, Rauma (83.016.1.003) *Järviwiki*. Suomen ympäristökeskus. Viitattu 5.3.2020.
3. ↑  Eronen, Matti & al.: Rates of Holocene isostaric uplift and relative sea-level lowering of the Baltic in SW Finland based on studies of isolation contacts.  *Boreas*, 2001, 30. vsk, s. 17–30. Oslo, Norja:  John Wiley & Sons Ltd. ISSN 0300-9483. Artikkelin verkkoversio (pdf). Viitattu 10.6.2016.  (englanniksi)
**Thomas Andrew Daschle** (s. 9. joulukuuta 1947 Aberdeen, Etelä-Dakota) on yhdysvaltalainen poliitikko demokraattisesta puolueesta. 

Daschle oli Yhdysvaltain senaatin jäsen Etelä-Dakotan osavaltiosta vuosina 1987–2005. Hän oli senaatin enemmistöjohtaja vuosina 2001–2003 ja vähemmistöjohtaja 2003–2005. Daschle hävisi uudelleenvalinnan John Thunelle vuonna 2004. Vuosina 1979–1987 hän oli Yhdysvaltain edustajainhuoneen jäsen.

Nykyään Daschle toimii poliittisena asiantuntijana lakifirma Alston & Bird LLP:ssa ja vierailevana professorina Georgetownin yliopistossa.

Yhdysvaltain presidentti Barack Obama nimitti Daschlen ehdokkaakseen seuraavaksi terveysministeriksi torstaina 11. joulukuuta 2008. Daschle vetäytyi ministeriehdokkuudestaan 3. helmikuuta 2009, kun hänen verorästeistään oli noussut kohu.

Lähteet
-------

1. ↑  Obama nimitti Daschlen terveysministeriksi *HS.fi*.  12.12.2008.  Arkistoitu 12.12.2008.
2. ↑  Mykkänen, Pekka: Terveysministerin kaatuminen suurtappio Obamalle *HS.fi*.  3.2.2009.  Arkistoitu 5.2.2009.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Belgia
* Yhdysvallat
* Alankomaat
* Puola

 |
|  |
| Henkilöt | 
* US Congress

 |
|  |
| Muut | 
* NARA
* SNAC
	+ 2
* IdRef

 |

 |
Valençay-juustoa.
Juustopakkaus.
**Valençay** on ranskalainen vuohenmaidosta valmistettava juusto.

Valençay-juusto on peräisin Keski-Ranskan Berryn historialliselta alueelta. Nykyisin juuston tuotantoalue kuuluu Indren, Indre-et-Loiren, Cherin ja Loir-et-Cherin departementteihin. Valençay-juuston sanotaan olleen alun perin pyramidin muotoinen, mutta tarinan mukaan ruhtinas de Talleyrand määräsi juuston huiput leikattavaksi ja muodon muutettavaksi, jottei juusto muistuttaisi keisari Napoleonia tämän epäonnistuneesta sotaretkestä Egyptiin. Valençay sai Euroopan unionin suojatun alkuperänimityksen vuonna 1998.

Valençay-juusto valmistetaan vuohen raakamaidosta. Juustomassan muodostamiseksi käytetään pieni määrä juoksutetta, jonka jälkeen juustomassa kuivatetaan 20 tunnin ajan. Kuivaamisen jälkeen juuston pinta suolataan ja juusto kypsyy korkeintaan 10 °C:n lämpötilassa kypsytyshuoneessa. Kypsymisen aikana juuston pinnalle muodostuu ohut kerros hometta ja juusto voidaan myydä noin 11 päivän kypsymisen jälkeen, kun home on peittänyt juuston kauttaaltaan.

Valmiin juuston kuori on väriltään harmaa tai sinertävän harmaa ja sisällöltään valkoista. Rakenteeltaan juusto on kiinteää, notkeaa ja kermaista. Juuston makua on kuvailtu maitoisaksi ja siinä saattaa olla pähkinän, aluskasvillisuuden tai hedelmän sivumakuja. Juustoa voidaan tarjoilla esimerkiksi juustotarjottimella, tai pilkottuna esimerkiksi salaatin kanssa.

Lähteet
-------

1. 1 2 3  Catherine Donnelly: *The Oxford Companion to Cheese*, s. 746. Oxford University Press, 2016. ISBN 9780199330881. (englanniksi)

Aiheesta muualla
----------------

* Fromage Valencay (ranskaksi)
**José Luis García del Pozo** eli **Recio** (s. 11. tammikuuta 1991 Málaga, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Leganésia ja on pelipaikaltaan keskikenttäpelaaja.

Seurajoukkueura
---------------

Recio on Málagan kasvatti. Hän nousi edustusjoukkueeseen marraskuussa 2010 uuden päävalmentajan Manuel Pellegrinin ansiosta. Hänen ensiesiintymisensä tapahtui 11. marraskuuta 2010 Copa del Reyn ottelussa Hérculesia vastaan. Runsas viikko myöhemmin hän pelasi myös ensimmäisen sarjaottelunsa Deportivo La Coruñaa vastaan.

Recion jatkuvat hyvät esitykset palkittiin lopulta 30. marraskuuta 2010, kun hän teki Málagan kanssa ensimmäisen ammattilaissopimuksensa, ja siten hän pysyy seurassa kesään 2015 asti. Ensimmäisen maalinsa hän teki 5. joulukuuta 2010 pelatussa ottelussa Racing Santanderia vastaan.

Lähteet
-------

1. ↑  Recio firma como profesional Málaga CF. Viitattu 9.12.2010. (espanjaksi)

Aiheesta muualla
----------------

* Recion esittely Transfermarktin sivustolla (englanniksi)
* Recion tilastot BDFutbol-sivustolla (englanniksi)
**Valentyn Sylvestrov**, myös:  **Silvestrov**, ukr. Валентин Сильвестров (s. 30. syyskuuta 1937 Kiova, Ukrainan SNT) on ukrainalainen säveltäjä.

Valentyn Sylvestrov 2009.
Sylvestrov opiskeli Kiovan konservatoriossa 1958–1964 säveltämistä Borys Ljatošynskyin oppilaana ja kontrapunktia Lev Revutskyin oppilaana. Hän kuului "Kiovan avantgarden" jäseniin, ja hän käytti useissa teoksissaan dodekafonistisia ja avantgardistisia tekniikoita mutta säilytti samalla lyyrisen ilmaisutavan.

Sylvestrov sai 1960-1970-luvulla neuvostolehdistössä rajua arvostelua, ja hänen erotettiin joksikin aikaa Ukrainan säveltäjäliitosta, eikä hänen sävellyksiään juuri esitetty Ukrainassa. Venäjän neuvostotasavallassa muutamat hänen sävellyksensä saivat kuitenkin menestyksellisiä esityksiä, ja hänen maineensa muuallakin maailmassa kasvoi. Hän sai 1967 Yhdysvalloissa arvokkaan Kansainvälisen Koussevitzkyn palkinnon ja voitti Alankomaissa 1970 Kansainvälisen nuorten säveltäjien Gaudeamus-kilpailun. Hänen sävellyksiään ensiesitettiin eurooppalaisilla nykymusiikkijuhlilla, ja myös Las Vegasin sinfoniaorkesteri esitti niitä Virko Baleyn johdolla.

Sylvestrov irtautui 1970-luvulla länsimaisen avantgarden perinteisistä tekniikoista ja kehitti oman mystisen kielen. Myöhemmin hän kehitti "metamusiikiksi" (<metaforinen musiikki) nimittämänsä tyylin, joka on jossain määrin sukua länsimaiselle postmodernismille. 2000-luvulla hän on etääntynyt läntisestä avantgardesta yhä kauemmaksi sävellyksillään, jotka kytkeytyvät läheisesti ukrainalaisen kirkkomusiikin perinteeseen.

Sylvestrov on säveltänyt myös elokuvamusiikkia. Hänen luentoihinsa perustuva kirja *Dotšekatysja muzyky* ('Musiikin odottelu') ilmestyi Kiovassa 2011.

Lähteet
-------

1. 1 2 3 4 5 6  Roman Savytsky, Marko Robert Stech: Sylvestrov, Valentyn *Internet Encyclopedia of Ukraine*.  2011. Viitattu 3.3.2023. (englanniksi)
2. ↑  Wasyl Wytwycky: Sylvestrov, Valentyn *Internet Encyclopedia of Ukraine*.  1993. Viitattu 3.3.2023. (englanniksi)

Aiheesta muualla
----------------

* Kuvia tai muita tiedostoja aiheesta **Valentyn Sylvestrov** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
	+ 2
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* BRAHMS
* MusicBrainz

 |
|  |
| Muut | 
* Internet Encyclopedia of Ukraine
* IdRef

 |

 |
**Putoamisliike** on kappaleen liikettä painovoimakentän vallitessa kohti painovoimakeskusta. Putoamisliike voi olla joko vapaata putoamista tai esimerkiksi ilmanvastuksen jarruttamaa putoamista.

Maapallon pinnalla putoamiskiihtyvyys on noin g = 9,81 m/s2. Tämä tarkoittaa sitä, että lähellä maanpintaa vapaassa pudotuksessa kappaleen putoamisnopeus lisääntyy yhden sekunnin aikana määrän 9,81 m/s. Maanpinnan läheisyydessä vapaa putoamisliike on tasaisesti kiihtyvää liikettä. Tarpeeksi korkealta pudottaessa saavutetaan kuitenkin ilmanvastuksen takia rajanopeus.

Vapaa putoaminen
----------------

Vapaassa putoamisessa ilmanvastusta ei ole ja alkunopeus on nolla. Lisäksi oletetaan, että putoamiskiihtyvyys pysyy vakiona, vaikka todellisuudessa sen arvo riippuu etäisyydestä painovoimakeskuksesta.

* y putoamismatka, määritellään positiivinen suunta pudotuspisteestä kohti painovoimakeskusta
* t putoamisaika
* v putoamisnopeus
* {\displaystyle v\_{k}} keskimääräinen putoamisnopeus
* a putoamiskiihtyvyys

* Putoamisnopeus ajan t kuluttua

{\displaystyle v=at\,\!}
* Paikka ajan t kuluttua, kun paikka alussa määritellään y=0

{\displaystyle y={\frac {1}{2}}at^{2}}
* Putoamisnopeus matkan y kuluttua

{\displaystyle v={\sqrt {2ay}}}
* Keskimääräinen putoamisnopeus matkalle y

{\displaystyle v\_{k}={\frac {\sqrt {2ay}}{2}}}
* Matkaan y kulutettu putoamisaika

{\displaystyle t={\frac {\sqrt {2ay}}{a}}}

Putoaminen, jos alkunopeus on tiedossa
--------------------------------------

Putoaminen, jos alkunopeus on tiedossa, ilmanvastus nolla.

* v\_0 alkunopeus, kohti maata

* jos alkunopeus on ylöspäin, kahden termien välinen + vaihdettava miinukseksi

* Putoamisnopeus ajan t kuluttua

{\displaystyle v=v\_{0}+at\,\!}
* Paikka ajan t kuluttua, kun paikka alussa määritellään y=0

{\displaystyle y=v\_{0}t+{\frac {1}{2}}at^{2}}
* Putoamisnopeus matkan y kuluttua

{\displaystyle v={\sqrt {v\_{0}^{2}+2ay}}}

Katso myös
----------

* Heittoliike

Lähteet
-------

1. ↑
2. ↑  Kinematic Equations and Problem-Solving, The Physics Classroom
3. ↑  Valtanen, Esko: fysiikan taulukkokirja 1. painos 2007, ISBN 978-952-9867-26-4

Aiheesta muualla
----------------

* Kuvia tai muita tiedostoja aiheesta **Putoamisliike** Wikimedia Commonsissa
**Reclaiming** on kansainvälinen uuspakanallinen liike, joka korostaa yhteiskunnallista ja ekologista vastuuta sekä tasa-arvokysymyksiä. Sitä edeltäneen järjestön Reclaiming Collectiven perustivat kaksi juutalaistaustaista uuspakanallista naista Starhawk (synt. Miriam Simos) ja Diane Baker vuonna 1980 tarkoituksenaan tutkia ja kehittää feministisiä ja uuspakanallisia emansipatorisia rituaaleja.

Nykyisin Reclaiming-liikkeellä on pari tusinaa kommuunia ympäri Yhdysvaltoja, Kanadaa, Eurooppaa ja Australiaa. Reclaiming järjestää viikon mittaisia "Witch Camps" -nimellä tunnettuja kursseja, joilla opetetaan perusasioita muun muassa magiikasta ja rituaaleista. Suomessa rekisteröitiin Reclaiming Finland ry vuonna 2007.

Lähteet
-------

1. 1 2  Reclaiming Finland ry *Uskonnot Suomessa*. Uskonnot Suomessa -hanke.  Arkistoitu 31.3.2016. Viitattu 21.8.2012.
2. ↑  M. Macha NightMare: Reclaiming Tradition Witchcraft *reclaiming.org*. Reclaiming.com.  Arkistoitu 9.6.2012. Viitattu 21.8.2012.
3. ↑  Find Us Worldwide *reclaiming.org*. Reclaiming.com.  Arkistoitu 17.7.2012. Viitattu 21.8.2012.

Aiheesta muualla
----------------

* Kotisivut
* Witch Camp WebSite
**Pentélin luostari** (kreik. Μονή Πεντέλης της Κοιμήσεως της Θεοτόκου, *Moní Pentélis tis Koimíseos tis Theotókou*) on ortodoksinen luostari Pentélin kunnassa Attikassa Kreikassa. Se sijaitsee Pentéli-vuoren etelärinteessä noin 18 kilometriä Ateenan keskustasta koilliseen. Luostari on omistettu Neitsyt Marian kuolonuneen nukkumiselle.

Pentélin luostaria ja sen kirkko.
Luostari on perustettu vuonna 1578. Sen perustaja oli Pyhä Timotheos Euriposlainen. Luostari oli lähes sen perustamisesta lähtien stauropegiaalinen eli suoraan Konstantinopolin alaisuudessa. Vuodesta 1858 se on kuulunut Ateenan hiippakunnan alaisuuteen. Osmanivallan aikana luostari omisti paljon maita Pentéli-vuoren alueella ja muualla Attikassa. Luostari tuhoutui venetsialaisten ja turkkilaisten sodan aikana 1688–1690 ja toisen kerran Kreikan vapaussodan aikana vuonna 1821. 2010-luvulla luostarin kirjoissa oli 58 munkkia ja siellä asui pysyvästi 17 munkkia.

Luostari on rakennettu noin 430 metrin korkeudelle. Se muistuttaa ulkoapäin korkeine muureineen ja raskaine portteineen linnoitusta. Luostarin pääkirkko eli katholikon edustaa jälkibysanttilaista tyyliä. Luostarirakennuksissa on tilaa 120 munkille. Luostariin kuuluu myös museo sekä kirjasto.

Lähteet
-------

1. 1 2 3  Ιερά Μονή Κοιμήσεως της Θεοτόκου Πεντέλης *Μοναστήρια της Ελλάδας*.  Arkistoitu 10.6.2018. Viitattu 20.2.2017.
2. 1 2 3  Monastery of Penteli *Greek Travel Pages*. Viitattu 20.2.2017.
3. ↑  Penteli Monastery *Athens Attica*.  Arkistoitu 15.9.2017. Viitattu 20.2.2017.

Aiheesta muualla
----------------

* Kuvia tai muita tiedostoja aiheesta **Pentélin luostari** Wikimedia Commonsissa
Raúl Prebisch vuonna 1954.
**Raul Prebisch** (1901–1986) oli argentiinalainen taloustieteilijä. Vuodesta 1950 hän toimi Yhdistyneiden Kansakuntien eri tehtävissä, esimerkiksi YK:n kauppa- ja kehityskonferenssin Unctadin pääjohtajana.

Prebisch toimi taloustieteen professorina Buenos Airesin yliopistossa vuosina 1925–1948. Kyseisen kauden aikana hän toimi myös maan apulaisvaltiovarainministerinä ja Argentiinan Pankin pääjohtajana. Tutkijana Prebisch perehtyi erityisesti kehitysmaiden ongelmiin ja ehdotti niiden aseman parantamiseksi suojatulleja, talousavun lisäämistä ja kehitysmaiden viennin kasvattamista. Tätä Prebischin mallia pidetään edelleen käyttökelpoisena toimintatapana. Prebisch sai vuonna 1974 Intian valtion myöntämän Jawaharlal Nehru -palkinnon kansojen välisen ymmärtämyksen, hyvän tahdon ja ystävyyden edistämisestä.

Lähteet
-------

1. 1 2  Seppo Zetterberg (toim. suomalainen laitos): *Muutosten vuosisata 6*, s. 275–276. Alkuteos: Power, Wealth & Powerty, The Family, Science, The Arts, Passing Parade. WSOY, 1995. ISBN 951-0-18423-3.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Korea
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Raül López** (s. 15. huhtikuuta 1980 Vic) on espanjalainen ammattilaisuransa lopettanut koripalloilija.

Ura
---

### Seurajoukkueet

López aloitti koripallon CB Vicin juniorijoukkueissa, joista hän siirtyi Joventut Badalonan juniorijoukkueeseen. Hän debytoi seuran edustusjoukkueessa kaudella 1997–1998 ja pelasi seurassa vuoteen 2000 asti. Kaudeksi 2000–2001 López siirtyi Real Madridiin, jossa hän pelasi seuraavat kaksi kautta. Hän kärsi polvivammasta kaudella 2001–2002, mutta siirtyi tästä huolimatta Utah Jazziin.

López ei pelannut kaudella 2002–2003 otteluakaan saman polvivamman takia. Seuraavalla kaudella hän pelasi kaikissa otteluissa ja teki 7,0 pistettä ja 3,7 syöttöä ottelua kohden. Kaudella 2004–2005 hän teki 5,2 pistettä, mutta pystyi pelaamaan vain 31 ottelua. López palasikin Espanjaan, jossa hän pelasi kauden Akasvayu Gironassa. Vuodet 2006–2009 hän vietti Real Madridissa, jossa hän voitti Eurocupin sekä Espanjan-mestaruuden kaudella 2006–2007. Vuonna 2009 López jatkoi pelaamista venäläisessä Himkissä, jossa hän pelasi kahden kauden ajan. Kaudeksi 2011–2012 hän siirtyi CB Bilbao Berriin.

Maaliskuussa 2016 López ilmoitti lopettavansa ammattilaiskoripallon kauteen 2015–2016.

### Maajoukkue

López kuului maansa alle 16- ja 18-vuotiaiden maajoukkueisiin. Hän voitti alle 18-vuotiaiden EM-kultaa vuonna 1998 ja alle 18-vuotiaiden MM-kultaa vuonna 1999. López pelasi ensimmäisen aikuisten arvoturnauksensa vuonna 2000, jolloin Espanja oli mukana olympiakisoissa. EM-kilpailuihin hän osallistui vuosina 2001 ja 2009, joista hän voitti pronssia ja hopeaa. López saavutti olympiahopean vuonna 2008. MM-kilpailuihin hän osallistui ensimmäistä kertaa vuonna 2010.

Lähteet
-------

1. ↑  Raül López ACB.  Arkistoitu 11.3.2019. Viitattu 9.7.2012. (espanjaksi)
2. 1 2  Raul Lopez National Basketball Associoation. Viitattu 9.7.2012. (englanniksi)
3. 1 2  Lopez, Raul Euroliiga. Viitattu 9.7.2012. (englanniksi)
4. ↑  Raül López se retirará al final de temporada ACB.  Arkistoitu 21.3.2016. Viitattu 11.8.2016. (espanjaksi)

Aiheesta muualla
----------------

* NBA:n pelaajaprofiili (englanniksi)
* Euroliigan pelaajaprofiili (englanniksi)
* ACB:n pelaajaprofiili (Arkistoitu – Internet Archive) (espanjaksi)

Espanjan joukkue – Kesäolympialaiset 2008
4 P. Gasol |
5 Fernández |
6 Rubio |
7 Navarro |
8 Calderón |
9 Reyes |
10 Jiménez |
11 López |
12 Rodríguez |
13 M. Gasol |
14 Mumbrú |
15 Garbajosa |
Valmentaja Aíto

Espanjan joukkue – Koripallon EM-kilpailut 2009
4 P. Gasol |
5 Fernández |
6 Rubio |
7 Navarro |
8 Claver |
9 Reyes |
10 Cabezas |
11 López |
12 Llul |
13 M. Gasol |
14 Mumbrú |
15 Garbajosa |
Valmentaja Scariolo

Espanjan joukkue – Koripallon MM-kilpailut 2010
4 San Emeterio |
5 Fernández |
6 Rubio |
7 Navarro |
8 López |
9 Reyes |
10 Claver |
11 Vázquez |
12 Llull |
13 Gasol |
14 Mumbrú |
15 Garbajosa |
Valmentaja Scariolo
Periklymenos oli kreikkalaisessa mytologiassa kahden eri hahmon nimi.

Periklymenos, Neleuksen poika
-----------------------------

Periklymenos oli Neleuksen ja Khloriin poika,[1] joskin roomalaiset lähteet nimeävät isäksi myös Poseidonin.[2][3] Poseidon oli antanut Periklymenokselle kyvyn muuntautua haluamaansa muotoon.[4][5]

Periklymenos oli yksi argonauteista.[6][7] Herakles surmasi hänet Pyloksen valtauksen yhteydessä,[5] joskin Hyginuksen mukaan Periklymenos karkasi tämän tavoittamattomiin kotkan muodossa.[8]

Periklymenos, thebalainen sankari
---------------------------------

Periklymenos oli Theban sankari, joka osallistui kaupungin puolustukseen seitsemän sotapäällikön hyökättyä kaupunkia vastaan. Periklymenos surmasi Parhenopaioksen murtamalla hänen rintapanssarinsa vaakalyönnillä. Sen jälkeen kun hyökkääjät pakenivat valloitusyrityksen epäonnistuttua, Periklymenos seurasi Amfiaraosta. Hän saavutti tämän Ismenoksen matalikolla, mutta säästääkseen tietäjänsä kunniattomalta lopulta Zeus halkaisi maan salamallaan, ja antoi maan nielaista Amfiaraoksen vaunuineen, hevosineen ja vaununajajineen päivineen tullakseen nostetuksi jumalien joukkoon.[9]

Lähteet
-------

1. ↑  Diodoros Sisilialainen: *Historian kirjasto* 4.68.6 (engl. käännös).
2. ↑  Hyginus: *Fabulae* clvii (engl. käännös).
3. ↑  Seneca: *Medea* 634 (engl. käännös).
4. ↑  Homeros: *Odysseia* 11.281–298 (engl.käännös).
5. 1 2  Apollodoros: *Bibliotheke* ('Kirjasto') 1.9.9 (engl. käännös).
6. ↑  Apollodoros: *Bibliotheke* ('Kirjasto') 1.9.16 (engl. käännös).
7. ↑  Hyginus: *Fabulae* xiv (engl. käännös).
8. ↑  Hyginus: *Fabulae* x (engl. käännös).
9. ↑  Apollodoros: *Bibliotheke* ('Kirjasto') 3.6.8 (engl. käännös).
Guttmann vuonna 2013 julkaistussa postimerkissä.
**Ludwig "Poppa" Guttmann** (3. heinäkuuta 1899 – 18. maaliskuuta 1980) oli saksalaissyntyinen neurokirurgi, joka on paralympialaisten perustaja ja vammaisurheilun keskeisiä vaikuttajia.

Guttmann oli Saksan johtavia neurokirurgeja ennen toista maailmansotaa. Hän työskenteli Breslaun juutalaisessa sairaalassa vuoteen 1939, jolloin hän joutui pakenemaan Englantiin. Guttmann aloitti työskentelyn Stoke Mandeville -sairaalan selkäydinvammaosastolla vuonna 1944. Guttmann pyrki kuntouttamaan potilaitaan, joista monet olivat entisiä sotilaita, siten, että he pystyisivät palaamaan normaalielämään mahdollisimman nopeasti. Yhdeksi keskeiseksi kuntoutusmuodoksi muodostui urheilu.

28. kesäkuuta 1948 Guttmann järjesti vammaisille ensimmäiset Stoke Mandeville -urheilukilpailut, joita järjestettiin tämän jälkeen vuosittain. Vuonna 1952 kilpailut muuttuivat kansainvälisiksi hollantilaisen joukkueen osallistuessa niihin. Vuonna 1960 kilpailut järjestettiin ensimmäistä kertaa paralympialaisten nimellä välittömästi varsinaisten olympialaisten jälkeen niiden isäntäkaupungissa Roomassa.

Lähteet
-------

* Paralympics: Where Heroes Come
* History of Wheelchair Sports: Ludwig Guttmann (Arkistoitu – Internet Archive)

### Viitteet

1. ↑  Hicks, Cherrill: Paralympics founder Sir Ludwig Guttmann's legacy celebrated in BBC drama *Telegraph.co.uk*.  3.8.2012. Viitattu 5.11.2018. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat
* Japani
* Tšekki
* Australia
* Kreikka
* Alankomaat
* Puola
* Portugali

 |
|  |
| Tieteilijät | 
* CiNii
* Scopus

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |
**Perhetutkimus** on tutkimusala jonka kohteena ovat erilaiset perheet ja niihin liittyvät ilmiöt. Artikkeli on katsaus yleisempiin perhetutkimuksen teorioihin, tutkimuksiin ja suuntauksiin.

Keskeiset teoreettiset suuntaukset vuosikymmenittäin
----------------------------------------------------

Varhaisimmat suuntaukset ovat 1950-luvulle ajoittuvat Talcott Parsonin teoria universaalista perheestä ja Erik. H. Eriksonin esittämä psykososiaalisia kehitysvaiheita koskeva teoria. 1970 -luvulla nousivat Juri Bronfenbrennerin bioekologisen mallin sovellus perheeseen ja Dorothy E. Smithin feministis-marxilais painottunut tulkinta siitä, miten perhe tuotetaan ideologisesti. (2014, 9)

1980-luvulla alkoi nousta näkökulma, jossa perhettä tarkasteltiin elämänkulun aikaa vaihtelevana yhteisönä. Enemmän huomiota kuitenkin sai yhä perhetutkimusta hallinnoiva konstruktionistinen suuntaus. Painotetaan sosiaalisen todellisuuden, niin myös perheen diskursiivista luonnetta eli sitä, että perheen jäljille päästään puhetta ja tekstejä tutkimalla (2014, 8-9). 

1990-luvulla rinnalle nousi konfiguraatiotutkimus. Siinä perhettä tarkasteltiin monien suhdeverkostojen leikkauspisteenä, sekä toisaalta perheen käytäntöjä ja arkielämää koskevaa tutkimus. (2014, 9-10) 2000-luvulla joukkoon liittyi evoluutioteoriasta noussut tulkinta perhemuodostuksen säännöistä.

Perhetutkimusta tekevät tahot Suomessa
--------------------------------------

Jyväskylän yliopistolla on vuonna 1990 perustettu monitieteinen Perhetutkimuskeskus. Sen päätieteenalat ovat kasvatustieteet, psykologia ja sosiaalitieteet. Tutkimusten lisäksi keskus edistää sekä tohtorikoulutusta että post doc -tutkimusta. Perhetutkimuskeskuksen sivuilta löytyy ajankohtaista tietoa toiminnasta ja tutkimusaiheista.

Myös Väestöntutkimuslaitos tutkii perhesuhteita Suomessa. Erityisenä kohteena ovat suomalaisten parisuhteet, perheeseen sekä lasten hankintaan liittyvät valinnat ja asenteet. Tutkimusote on poikkitieteelinen, joka toteutuu väestötieteellisen, sosiologisen ja psykologisen asiantuntijuuden kautta. Väestöntutkimuslaitos on julkaissut vuodesta 1997 vuosittaisen perhebarometrin, jossa esitetään alueellisesti kattavaa tietoa jostakin perhettä koskevasta yhteiskunnallisesta teemasta. Toimintaa on tukenut alusta asti Alli Paasikiven Säätiö.

Lähteet
-------

* DAY, R. 2010. Introduction to family processes (fifth ed.) NY: Routledge.
* KUCZYNSKI, L. (toim.) 2003. Handbook of dynamics in parent-child relations. Sage. OSAT I, II, III: E-kirja.
* JENSEN, A-M. & Mc KEE, L. (toim.) 2003. Children and the changing family. Between transformation and negotiation. Lontoo: Routledge.
* JALLINOJA, R. HURME, H. & JOKINEN, K. (toim.) 2014. Perhetutkimuksen suuntauksia. Helsinki: Gaudeamus.
* Jyväskylän yliopisto, Perhetutkimuskeskus. 2015.
* SEVÓN, E. & NOTKO, M. (toim.) 2008. Perhesuhteet puntarissa. Palmenia-sarja 43. Helsinki: Gaudeamus.
* Väestöliitto. Perhetutkimus. 2015.  (Arkistoitu – Internet Archive)

Aiheesta muualla
----------------

* (Arkistoitu – Internet Archive)
**Valeri Viktorovitš Bortšin** (ven. Валерий Викторович Борчин, s. 11. syyskuuta 1986) on venäläinen kävelijä. Hän on keskittynyt 20 kilometrin matkalle.

Bortšin saavutti olympiakultaa 20 kilometrin kävelyssä Pekingin olympialaisissa vuonna 2008 ajalla 1.19.01. Hän voitti alun perin maailmanmestaruuden Berliinissä 2009 (ajalla 1.18.41) ja Daegussa 2011 (1.19.56), mutta menetti myöhemmin molemmat mitalinsa dopingin vuoksi.

Vuonna 2006 Göteborgin EM-kisoissa Bortšin saavutti hopeaa. Vuotta myöhemmin hän voitti alle 23-vuotiaiden EM-kultaa, mutta keskeytti Osakan MM-kisoissa. Venäjän mestaruuden hän on voittanut vuonna 2006 ja Venäjän talvimestaruuden 2007, 2008 ja 2009. Hopeaa hän voitti Venäjän talvimestaruuskilpailuissa 2005. Maailmancupissa Tšeboksaryssa vuonna 2008 hän sijoittui hopealle. 

Kesällä 2005 Bortšin jäi kiinni efedriinin käytöstä ja sai vuoden kilpailukiellon ajalle 1.6.2005–31.5.2006. Tammikuussa 2015 Venäjän antidopingtoimikunta Rusada asetti Bortšinin kahdeksan vuoden kilpailukieltoon biologisen dopingpassin perusteella. Kilpailukiellon alkamisajankohdaksi määrättiin 15.10.2012 ja hänen tuloksiaan hylättiin aikaväleiltä 14.7.2009–15.9.2009, 16.6.2011–27.9.2011 ja 11.4.2012–3.9.2012. Kansainvälinen yleisurheiluliitto IAAF valitti Rusadan päätöksestä urheilun kansainväliseen vetoomustuomioistuimeen, joka muutti Rusadan päätöstä hylkäämällä kaikki Bortšinin suoritukset aikaväliltä 14.8.2009–15.10.2012.

Henkilökohtaiset ennätykset
---------------------------

* 10 km: 38.11 (2009)
* 20 km: 1.17.38 (2009)

Lähteet
-------

* Valeri Bortšin Kansainvälinen yleisurheiluliitto.  (englanniksi)
* Henkilökuva Venäjän yleisurheiluliiton sivuilla (englanniksi)
* Profiili Tilastopaja.org:ssa[vanhentunut linkki] (englanniksi)

### Viitteet

1. ↑  Focus on Athletes - Valeriy Borchin *iaaf.org*.  19.7.2009. IAAF. Viitattu 15.8.2009. (englanniksi)
2. ↑  IAAF Newsletter 77. 15.12.2005.
3. ↑  Russian athletes (athletics) recognized ineligible  20.1.2015. RUSADA.  Arkistoitu 5.2.2015. Viitattu 25.3.2015. (englanniksi)
4. ↑  IAAF appeals six decisions recently made by RUSADA *iaaf.org*.  25.3.2015. Viitattu 25.3.2015. (englanniksi)
5. ↑  CAS upholds six appeals filed by the IAAF against Russian athletes (pdf)  24.3.2016. CAS. Viitattu 24.3.2016. (englanniksi)

Aiheesta muualla
----------------

* Kuvia tai muita tiedostoja aiheesta **Valeri Bortšin** Wikimedia Commonsissa

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
*Tämä artikkeli käsittelee kävelijää. Toinen Valeri Borisov on kuoronjohtaja.*

**Valeri Borisov** (s. 18. syyskuuta 1966 Temirtaw) on kazakstanilainen kävelijä. Hän edusti Kazakstania kolmissa kesäolympialaisissa vuosina 1996, 2000 ja 2004.

Atlantan kesäolympialaisissa 1996 Borisov osallistui 20 kilometrin kävelyyn sijoittuen sijalle 17. Sydneyn kesäolympialaisissa 2000 hän otti osaa sekä 20 kilometrin että 50 kilometrin kävelyihin sijoittuen 20 kilometrissä sijalle 38 ja 50 kilometrissä sijalle 25. Ateenan kesäolympialaisissa 2004 hän sijoittui 20 kilometrin kävelyssä sijalle 27. Aasian kisoissa Borisov saavutti yhden kultamitalin Busanissa 2002, yhden hopeamitalin Bangkokissa 1998 sekä yhden pronssimitalin Hiroshimassa 1994.

Lähteet
-------

1. 1 2  Valeri Borisov *Olympedia*.  (englanniksi)

Aiheesta muualla
----------------

* Valeri Borisov Kansainvälinen yleisurheiluliitto.  (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**SS *Mont Blanc*** oli ranskalainen Compagne Générale Transatlantique -yhtiön omistama vuonna 1899 rakennettu höyrylaiva. Räjähdysainelastissa ollut *Mont Blanc* tuhoutui räjähdyksessä Halifaxin satamassa 6. joulukuuta 1917 törmättyään yhteen norjalaisen rahtialuksen SS Imon kanssa.

Onnettomuus
-----------

Kello 7.30 onnettomuusaamuna *Mont Blanc* lähti Halifaxin satamasta liittyäkseen Eurooppaan matkalla olleeseen saattueeseen. Aluksen lastina oli 4.5 tonnia bentseeniä, 300 raskasta ammusta, 55,77 tonnia nitroselluloosaa, 2 090 tonnia TNP:tä sekä 2 114,554 tonnia TNT:tä. Alusta ei ollut varustettu räjähdysainelastista kertovalla merkinantolipulla. 

Matkalla ulos satamasta se kohtasi satamaan saapuvan SS *Imon*, ja viestitti sille käyttävänsä oikeanpuoleista väylää, jota myös *Imo* käytti. *Imolta* vastattiin että alus kulkisi samaa väylää. Tämän jälkeen *Mont Blanc* ilmoitti *Imolle* kääntyvänsä tyyrpuuriin sivuuttaakseen norjalaisaluksen jättämällä sen paapuurin puolelle ja odotti tämän sen vuoksi kääntyvän kohti Halifaxia. *Imo* ei kuitenkaan muuttanut kurssiaan, joten *Mont Blancin* päällikkö määräsi ruorin tyyrpuuriin päästäkseen *Imon* ohitse jättäen sen tyyrpuurin puolelle.

Kun yhteentörmäyksen vaara oli ilmeinen, molemmat alukset käskivät koneensa täysillä taakse, ja sen seurauksena *Imo* kääntyi oikealle, iskeytyen *Mont Blancin* kylkeen. Törmäys ei ollut kova, mutta aiheutti tulipalon *Mont Blancilla*; ainakin yksi bentseenitynnyri särkyi ja todennäköisesti samalla katkennut sähköjohto aiheutti kipinöintiä joka sytytti aineen. Paloa ei saatu sammumaan vaan se levisi ja pakokauhun vallassa useat merimiehistä hyppäsivät *Mont Blancin* kannelta satama-altaaseen ja uivat henkensä edestä.

Onnettomuus oli herättänyt ihmetystä kaupungilla, ja useita satoja ihmisiä oli kerääntynyt seuraamaan tapahtumia satamaan. *Mont Blancin* ranskalaiset merimiehet yrittivät varoittaa heitä uhkaavasta vaarasta, mutta kukaan ei ymmärtänyt tilanteen todellista uhkaa. *Mont Blancin* koko miehistö jätti palavan laivan ja pakeni henkensä edestä.

Noin kello 9.05 laivan ammuslasti räjähti. Räjähdyksen voimasta alus tuhoutui täydellisesti, ja paikalta kohosi tulipatsas, joka kohosi satojen metrien korkeuteen. Räjähdyksen aiheuttaman paineaallon voimasta satama-altaan pohja paljastui hetkeksi, ja tätä seurasi suuri hyökyaalto.

Paineaallon aiheuttama tuho oli valtava, ja yli puolet kaupungista luhistui hetkessä maan tasalle. Ikkunoita rikkoutui jopa 80 kilometrin päässä räjähdyspaikalta. Räjähdys kuultiin jopa 330 kilometrin päässä Cape Bretonissa.

Lähteet
-------

* HalifaxExplosion.org (Arkistoitu – Internet Archive)